9. februar 2016

Til:

Justitsminister Søren Pind  
[jm@jm.dk](mailto:jm@jm.dk)) (kun sendt pr. mail)

Miljø- og fødevareminister Eva Kjer Hansen  
[ministeren@mfvm.dk](mailto:ministeren@mfvm.dk) (kun sendt pr. mail)

**ÅBENT BREV: Stop patenter på konventionelt frembragte frø, planter og dyr**

Kære Justitsminister Søren Pind og Miljø- og fødevareminister Eva Kjer Hansen

Jeg skriver til jer i håb om at kunne få en **præcisering af den europæiske patentlovgivning** for at sikre, at lovgivningen bliver anvendt i overensstemmelse med dens tilsigtede mål. Således at alle avlsprocesser, al avlsmateriale, alle plante- og dyreegenskaber, alle gensekvenser eller -komponenter, samt planter, dyr og fødevarer afledt heraf rent faktisk er udelukket fra patentering.

Direktivet 98/44/EC (art. 4) samt den europæiske patentkonvention, EPC (art. 53 (b)) forbyder patentering af “plantesorter og dyreracer” samt “væsentlige biologiske processer til fremstilling af planter eller dyr”.

Imidlertid er dette forbud blevet udhulet gennem årene. Den Europæiske Patentorganisation (EPO) har udstedt omkring 180 patenter på konventionel forædling af planter. Der er i alt blevet ansøgt i omegnen af 1.400 sådanne patenter, hvoraf 600 af dem stadig ikke er afgjort. Der er også blevet ansøgt om og udstedt patenter på konventionelle opdræt af husdyr.

Vi er bekymrede for, at denne tendens vil **hindre innovation og fremme yderligere markedskoncentration**. En sådan koncentration er særligt bekymrende på EU-markedet for grøntsagsfrø, hvor fem selskaber allerede kontrollerer 95 procent af markedet. På grund af den udhulede retspraksis og patenternes bredde, reducerer disse patenter i sidste ende forbrugernes valgmuligheder og fører til et fald i mangfoldigheden af landbrugsafgrøder og -dyr[[1]](#footnote-1).

Den 10. maj 2012 anmodede Europaparlamentet EPO om “at udelukke produkter fremstillet gennem konventionel forædling og alle konventionelle avlsmetoder fra patentering, herunder SMART forædling (præcisionsforædling) og avlsmateriale brugt til konventionel forædling”. Samtidig anmodede parlamentet om, at “den såkaldte ‘whole content’-tilgang” vil blive anvendt i fortolkningen af de gældende bestemmelser i europæisk patentlovgivning[[2]](#footnote-2).

Den 17. december 2015 bekræftede Europaparlamentet igen sin resolution fra 2012 og understregede yderligere, at “produkter fremstillet gennem væsentlige biologiske processer, såsom planter, frø, naturlige funktioner og gener, bør udelukkes fra patentering”. Parlamentet opfordrer også “Kommissionen til hurtigst muligt at præcisere omfanget og fortolkningen af direktiv 98/44 /EC, i særdeleshed artikel 4, 12 (3) (b) og 13 (3) (b), for at sikre juridisk klarhed med hensyn til forbuddet mod patentering af produkter fremstillet gennem væsentlige biologiske processer, og at præcisere, at det er tilladt at forædle biologisk materiale, der er omfattet af et patent”[[3]](#footnote-3).

Den 11. januar 2016 talte den hollandske landbrugsminister, Martijn van Dam, til Parlamentets Udvalg om Landbrug og Udvikling af Landdistrikter (AGRI), og opfordrede her til, at der nu bliver gjort en indsats på patentområdet. Han erklærede, at vi bør være “meget forsigtige med at give patentrettigheder til opfindelser, der stort set er naturlige” eftersom “de giver mulighed for at monopolisere store dele af fødekæden”. Lande som Holland og Tyskland har allerede taget tydeligt afstand fra EPO’s praksis ved at udelukke patenter på produkter fremstillet ved konventionel forædling i deres nationale lovgivning.

**Vi opfordrer til en lignende skærpelse af den danske lovgivning. Vi opfordrer yderligere til, at den danske regering går sammen med de øvrige kritiske nationer og påvirker Europarådet og Administrationsrådet for EPO, til at stoppe patenteringen af konventionel forædling af planter og dyr.**

Som vejledning har vi i det internationale netværk *No Patents on Seeds!* udarbejdet et **teknisk baggrundspapir** (vedhæftet), med anbefalinger til, hvad der bør tages i betragtning ved en præcisering af omfanget og fortolkningen af ​​direktiv 98/44 / EF (art. 4) samt den europæiske patentkonvention, EPC (art. 53 (b)).

Lovgivningen bør tydeliggøres i forhold til, at **inden for konventionel forædling, er alle avlsprocesser, al avlsmateriale, alle plante- og dyreegenskaber, alle gensekvenser eller -komponenter, samt planter, dyr og fødevarer afledt heraf udelukket fra patentering.**

Der vil være flere afgørende møder inden for de næste uger og måneder, såsom møde i EU’s Konkurrenceevneråd i februar og møder i Patentudvalget og Administrationsrådet ved EPO.

Vi vil i denne sammenhæng **bede om et møde med justitsministeren**, for at drøfte de nævnte juridiske problemstillinger og underliggende politiske bekymringer, således at forbrugernes og landmændenes interesser er varetaget på dette område. De spørgsmål, der står på spil, er af højeste relevans ikke kun for planteforædlere men for samfundet som helhed, da adgangen til såsæd og husdyr er tæt knyttet til de ressourcer, der er nødvendige for dagligdagen for os alle.

Det bør derfor være en politisk prioritet at opretholde og beskytte fri adgang til ressourcer, som er nødvendige for plante- og dyreavl.

Med venlig hilsen,

Anna Rønne

Miljøorganisationen NOAH

På vegne af det internationale netværk *No Patents on Seeds!*

For yderligere information: [www.no-patents-on-seeds.org](http://www.no-patents-on-seeds.org/), <https://act.wemove.eu/campaigns/stop-patents-on-life>

1. Mere information om de negative virkninger af brede patenter på konventionel forædling kan findes i rapporten fra *No Patents on Seeds!* "Patents on Plants and Animals – Time to act for European Politicians" udgivet i 2015. [↑](#footnote-ref-1)
2. Resolutionen om patentering af væsentlige biologiske processer, 2012/2623 (RSP), fremhævelse tilføjet. [↑](#footnote-ref-2)
3. Resolutionen om patenter og sortsbeskyttelse, 2015/2981 (RSP), fremhævelse tilføjet. [↑](#footnote-ref-3)